《至蕲州庠会玉廷弟》
明代·袁天麒

南浦风烟雁破群，天涯翘首怕沾巾。池塘春草十年梦，风雨彭城此会真。

乐在不知羁旅恨，话长谁厌酒杯频。须臾又是孤舟别，蕲水荆山更怆神。

作者简介：袁天麒，字国正，号西薮。东莞人。明宪宗成化十六年（一四八〇）举人，署兴国教谕。诗工七言。民国张其淦《东莞诗录》卷九有传。